Стваральнікі музея сцвярджаюць, што задача сапраўднага настаўніка – выхаванне сапраўдных патрыётаў сваёй радзімы, якія будуць любіць свой народ і сваю культуру, а значыць, краіну і дзяржаву. А як можна любіць, калі не ведаеш?! Перш чым любіць, трэба ж ведаць... Вось дзеля гэтага – дзеля таго, каб уведалі ды палюбілі, – па вялікім рахунку і задуманы наш музей. У музеі ўзноўлены інтэр’ер традыцыйнай сялянскай хаты і выстаўлены разнастайныя прадметы, якія даюць уяўленне пра гаспадарча-побытавую і працоўную дзейнасць нашых продкаў: печ, якая займала галоўнае месца ў кожнай хаце, саламяны павучок, які забірае з хаты адмоўную энергію, абрусы, ручнікі – усё самае галоўнае, чым было напоўнена жыццё традыцыйнай беларускай сям’і. Самі сцены, столь, падлога, якія пахнуць дрэвам, прымушаюць акунуцца ў свет жыцця нашых продкаў.